2001/60/EY: Komission päätös, tehty 9 päivänä tammikuuta 2001, Suomen kansallisista tuista viljakasvien siementen alalla (tiedoksiannettu numerolla K(2000) 4423)



Virallinen lehti nro L 021 , 23/01/2001 s. 0017 - 0017



Komission päätös, tehty 9 päivänä tammikuuta 2001, Suomen kansallisista tuista viljakasvien siementen alalla (tiedoksiannettu numerolla K(2000) 4423) (Ainoastaan suomen- ja ruotsinkieliset tekstit ovat todistusvoimaiset) (2001/60/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon siemenalan yhteisestä markkinajärjestelystä 26 päivänä lokakuuta 1971 annetun neuvoston asetuksen (ETY) N:o 2358/71(1), sellaisena kuin se on viimeksi muutettuna asetuksella (EY) N:o 2371/2000(2), ja erityisesti sen 8 artiklan, sekä katsoo seuraavaa: (1) Asetuksen (ETY) N:o 2358/71 8 artiklan mukaisesti Suomi voi komission suostumuksella myöntää tukea tietyille määrille viljakasvien siemeniä, joita tuotetaan ainoastaan Suomessa sen erityisten ilmasto-olosuhteiden vuoksi. (2) Suomen hallitus pyysi 6 päivänä marraskuuta 2000 päivätyllä kirjeellä komissiolta lupaa myöntää näiden siementen tuottajille edellä mainitussa 8 artiklassa tarkoitettua tukea, jotta kyseisiä tuotteita olisi Suomessa riittävästi saatavilla. (3) Suunnitellut tuet täyttävät kyseisessä säännöksessä vahvistetut edellytykset. Ne koskevat Suomessa viljelyyn tarvittavien viljelykasvien siemenlajikkeita, jotka soveltuvat kyseisen maan ilmasto-olosuhteisiin ja joita ei tuoteta muissa jäsenvaltioissa. Näiden tukien taso sekä määrät, joiden osalta niitä myönnetään, ovat perusteltuja ottaen huomioon suunnitellun toimenpiteen avulla tavoiteltu päämäärä. Komission lupa rajoitetaan koskemaan Suomen kansallisessa lajikeluettelossa olevia lajikkeita, joita viljellään ainoastaan Suomessa, lähialueilla viljeltäviä vähäisiä määriä lukuun ottamatta. (4) Olisi säädettävä, että komissiolle on ilmoitettava Suomen tässä päätöksessä tarkoitettujen rajoitusten noudattamiseksi toteuttamista toimenpiteistä sekä kyseisten toimenpiteiden käytännön tuloksista asetuksen (ETY) N:o 2358/71 8 artiklan viimeisessä alakohdassa tarkoitetun kertomuksen laatimista varten, ON TEHNYT TÄMÄN PÄÄTÖKSEN: 1 artikla Suomella on lupa myöntää 31 päivään joulukuuta 2005 asti alueelleen sijoittautuneille, Suomen lainsäädännön mukaisesti varmennettujen viljakasvien siementen tuottajille vuosittain 100000 tonnin enimmäismäärän rajoissa tukea, joka ei voi olla suurempi kuin 2,523 euroa 100:aa kilogrammaa kohden. Tämä lupa koskee ainoastaan Suomen kansalliseen lajikeluetteloon merkittyjä lajikkeita, joita viljellään ainoastaan Suomessa, lähialueilla viljeltäviä vähäisiä määriä lukuun ottamatta. 2 artikla Suomen on varmistettava asianmukaisen tarkastusjärjestelmän avulla, että tukea myönnetään ainoastaan 1 artiklassa tarkoitetuille lajikkeille ja määrille. 3 artikla Suomen on annettava komissiolle vuosittain tiedoksi varmennettujen lajikkeiden luettelo ja siihen mahdollisesti tehdyt muutokset sekä tätä tukea saavien siementen määrät. 4 artikla Tätä päätöstä sovelletaan 1 päivästä tammikuuta 2000. 5 artikla Tämä päätös on osoitettu Suomen tasavallalle. Tehty Brysselissä 9 päivänä tammikuuta 2001. Komission puolesta Franz Fischler Komission jäsen (1) EYVL L 246, 5.11.1971, s. 1. (2) EYVL L 275, 27.10.2000, s. 1.